Document ID: /roh_data/filtered/fineweb-2-filterrobots_roh.jsonl.gz/4839

En emprima lingia veglia la Lia Rumantscha prolungar il temp da La Quotidiana. Quai vul dir: Garantir ch'ella vegn edida per in mez u in onn pli ditg. La chasa editura Somedia aveva annunzià d'edir la gasetta be pli enfin la fin da l'onn 2017.
Sperar sin daners da chantun e Confederaziun
Johannes Flury spera sin sustegn finanzial dal chantun Grischun e da l'Uffizi federal da cultura (BAK). El accentuescha dentant ch'i giaja be per in agid ad interim – enfin ch'in nov project per ina gasetta rumantscha saja pront. En quest cas duessi esser pussaivel da survegnir daners a basa da la lescha da linguas, di il president da la Lia Rumantscha envers RTR. El haja era survegnì las cifras concretas da la Somedia. La Quotidiana fetschia deficits – quant gronds n'ha Johannes Flury dentant betg tradì.
A curta vista sperain sin agid da chantun e Confederaziun – a lunga vista dentant n'èsi betg l'incumbensa dal maun public d'edir ina gasetta rumantscha.
Co che la gasetta da l'avegnir duai vesair ora, è anc intschert. E dependa fitg da las Rumantschas e dals Rumantschs: La Lia Rumantscha vul savair da la populaziun tge giavischs e basegns ch'ella haja per ina gasetta.
Sceptic vers ina gasetta gratuita
Johannes Flury è sceptic envers l'idea d'ina gasetta gratuita, sco quai che la Pro Svizra Rumantscha ha proponì. Gratuit na saja nagut – insatgi stoppia tuttina pajar la gasetta. Plinavant na vuless el betg periclitar la Posta Ladina – ina purschida che vegnia stimada en l'Engiadina.
RR actualitad 12:00